李文簡 (隆慶進士)

李文簡（），字志可，號质所，福建泉州府同安縣人，軍籍，明朝政治人物。

 生平 
嘉靖三十七年（1558年）戊午科福建鄉試第六十一名舉人。隆慶二年（1568年）中式戊辰科會試第二百四十名，二甲第三十名進士。谒选，除知滁州，復除无为州，隆慶六年（1572年）升肇庆府同知，秩满，萬曆三年（1575年）擢南户部山西司郎中，卒于官。 南京户部郎中李质所暨配杨宜人墓志铭 吾同质所李先生，故以笃行硕学，为诸生祭酒。嘉靖戊午举于乡，隆庆戊辰与先观察同登进士第，庚辰小子献臣从宦南都，得侍公，逡逡诚确退让君子也。公殁，学使者采舆论，祀公乡贤，而二子承琪、承瑯蚤夭，不克葬。越今崇祯庚午三月初四日，长孙树芳等乃卜葬公及杨宜人于林后，穴乙面申，而以状来乞铭，献臣曰：斯先子之德友也，铭其敢辞。盖李之先有仲礼公者，由仙店南山后徙山边居焉，数传至光俊，山边李始大。光俊生仕英，仕英生赠郎中公铎，配郑宜人，其中子为质所公，兄文敏而弟文同者也。公讳文简，字志可，赠公课诸儿严，而公幼即警敏躭书，举动若成人，赠公尤奇之。盖尝手植三榕，曰：此吾家三槐。盖有待也。年十五，受易于次浦许先生，而标格遒上，文章尔丽。杨长者雅慕公，以女女焉，则勤淑封宜人者是也。妆送丰腆，公藉为鼓箧资，益得以肆力于学，而与凤鸣洪公、中峰柳公括羽镞厉，屡试辄冠，遂补诸生饩，诸生亦盛相推，挹然踬于场屋者屡矣。则益下帷发愤，既举贤书，而公不沾沾自喜，设帐攻课无异青衿时也。又十年，而成进士，谒选得无为。无为故江北壮州，公甫离书，生而老练若素吏，其大指则在抚绥安利之，若抟击武健以取赫赫名，而自为脂膏计，公不屑为也。然公虽恻怛慈仁，而法所不可自谓万夫不能夺矣，以故囊无长物，民有口碑，佥谓必得内征，而仅移肇州丞以去。去之日，而州人拥道扳留，志去思焉。肇为制台开府地，重剧之事多以属丞，而公批郤导窾优优乎游刃有余地矣。又总督石汀殷公故所谓大刀阔斧者，而公以谨节济之，不求尽如其旨，而殷亦敬重公，郡县缺必委署焉。而公之为丞为署，亦即其刺无为者也。秩满，擢南户部山西司郎中，时先观察以同舍数相过从欢甚，献臣因得再侍，乃无何公病甚，先观察数往视，而公竟不起矣，南都贤士大夫多痛惜之。杨宜人婉娩有贤德，淡素操家，公未第时，拮据佐读，无阃内顾。既贵从宦，布鰝疏粝，无绮罗鲜美之态，可谓德配矣。公为人孝友谦让，平生无疾言遽色，念祖宗无栖神地则捐赀倡建，迄今堂构如新。初杨长者以事窘于漳海防，且将波公一试，公文遂，大叹赏，事乃解。登第后，念长者知爱，为置祀田报焉，其不忘德如此。遇里闬族戚，无少长贵贱，一惟温恭退让，不作贵容，亦不谴较是非，盖公弱冠而修儒业，逾壮而偕吏计，望艾而后入官，未耆而遽即世。而公之退然、确然、澹然、皭然者，则数十年一日也。使天假年，其建竖宁止此哉？蔡献臣曰：予观挽近荐绅先生，其上者骋才力以取世资，要非法从尊非仰亚不称得志；次者以官为市，通关节程暖罚以图充橐，囊美田宅已耳；下者居乡而渔猎小民子弟，作气势盛爪牙。而李先生有之乎？虽官不必高，家不必厚，年不必耄，而淡泊谦让始终一节，自是六十甲子以前人物，所谓乡先生殁而可祭于社者，古之人欤，古之人欤，子孙食报，盖未可量也。铭曰：世风而季，高者为名，卑者为利，伊公则否，朴学循吏，君子之修，年不竟竖，一往五庚，乃反于土，林后之丘，德人偕隐，奕世其休。

 家族 
曾祖李光俊；祖父李士瀠；父李鐸，母鄭氏。永感下。兄志學（文敏）。弟志周（文同）。

参考文献
 蔡献臣《清白堂稿·卷十四·南京户部郎中李质所暨配杨宜人墓志铭》

Category:李姓
Category:同安人
Category:軍籍進士
Category:明朝肇慶府同知
Category:明朝无为州知州
Category:南京户部郎中
Category:明朝滁州知州